| San Martino departamentas*Departamento de San Martín* |
| --- |
| 

|  |  |
| --- | --- |
|  |  |
|  |  |
|  |

 |
|  |
|  |
| **Valstybė** | Peru vėliava Peru |
| **Administracinis centras** | Mojobamba |
| **Provincijos** | 10 |
| **Apygardos** | 77 |
|  |
| **Gyventojų** (2017 m.) | 813 381 |
| **Plotas** | 51 253 km² |
| **Tankumas** (2017 m.) | 16 žm./km² |
|  |
| **ISO 3166-2** | PE-SAM |
|  |
| **Tinklalapis** | regionsanmartin.gob.pe |
|  **Vikiteka** | San Martino departamentasVikiteka |

**San Martino departamentas** (isp. *Departamento de San Martín*, keč. *San Martin suyu*) – departamentas Peru šiaurinėje dalyje. Ribojasi su Loreto departamentu šiaurėje ir rytuose, su Huanuko departamentu pietuose, su La Libertado ir Amazonės departamentais vakaruose. Administracinis centras – Mojobamba.

Istorija
--------

Tupako Jupankio laikais kraštas buvo pajungtas į Inkų imperiją. 1540 m. čia atvyko ispanai ir įkūrė Mojobambą – pirmąjį savo miestą Amazonijoje. Misionieriai susidūrė su ženkliu indėnų pasipriešinimu. XIX–XX a. pr. teritorijos įsisavinimas paspartėjo dėl kaučiuko bumo. 1906 m. buvo sudarytas San Martino departamentas. Vėliau įvairių valdžių metais departamentą bandyta prijungti prie aplinkinių teritorijų ar padalinti, tačiau gyventojai tam pasipriešindavo. XX a. pab. San Martino departamentas tapo svarbi „Švytinčio Kelio" ir kitų antivalstybinių grupuočių slaptaviete.

Geografija
----------

Mundo Perdido lagūna Žydrosios Kordiljeros nacionaliniame parke
Departamentas įsikūręs rytinėse Andų pašlaitėse, apaugusiuose rūko miškais, vadinamose Jungasu. Rytuose kalnai nusileidžia į Amazonės lygumą, apaugusią džiunglėmis ir išvagotą upių.

Upės priklauso Amazonės baseinui: Hualjaga, Majas, Tukačis. Yra nedidelių ežerų, šlapynių. Kalnuose gausu krioklių.

Klimatas tropinis, karštas ir drėgnas. Temperatūra metų bėgyje gan pastovi, laikosi ~25 °C. Per metus iškrenta 1200–1500 mm kritulių, kalnuose dažnas rūkas.

Įsteigti Rio Abiseo (pasaulio paveldo objektas), Žydrosios Kordiljeros nacionaliniai parkai, Aukštutinio Majo saugomas miškas.

Ekonomika
---------

San Martino departamentas yra pagrindinis palmių aliejaus ir ryžių tiekėjas šalyje, taip pat auginami manijokai, bananai, kakava, kava, kukurūzai, medvilnė, jamsai, koka, įvairūs vaisiai. Verčiamasi gyvulininkyste. Yra naftos, gamtinių dujų, akmens anglies, aukso telkinių. Kertami miškai. Įrengtos hidroelektrinės. Maisto, statybinių medžiagų, medienos apdirbimo, tekstilės pramonė.

Gyventojai
----------

  

Didžioji dauguma departamento gyventojų yra ispanakalbiai metisai ir baltieji. Indėnai sudaro ~3 % krašto gyventojų: čajahvitai, kečujai (ljakuašai), agvarunai.

Administracinis skirstymas
--------------------------

San Martino departamentas administraciškai padalintas į 10 provincijų (skliaustuose – administracinis centras).

* Mojobambos provincija (Mojobamba)
* Riochos provincija (Riocha)
* Lamaso provincija (Lamasas)
* San Martino provincija (Tarapotas)
* Mariskal Kasereso provincija (Chuanchujus)
* El Dorado provincija (San Chosė de Sisa)
* Pikotos provincija (Pikota)
* Beljavistos provincija (Beljavista)
* Hualjagos provincija (Saposoa)
* Tokačės provincija (Tokačė Nuevas)

| Peru departamentai | Peru State Flag |
| --- | --- |
| Ajakučas | Amazonė | Ankašas | Apurimakas | Arekipa | Chuninas | Huankavelika | Huanukas | Ika | Kachamarka | Kaljao | Kuskas | La Libertadas | Lambajekė | Lima | Loretas | Madre de Diosas | Mokegva | Paskas | Piura | Punas | San Martinas | Takna | Tumbesas | Ukajalis |
|  **Limos provincija nepriklauso nė vienam departamentui.** |